กระทุ้งใช้นโยบายดอกต่ำกู้เศรษฐกิจ
สภาพัฒน์เตือนสติแบงก์ชาติ‘ประสาร’ยันไม่ใช่ช่วงขาขึ้น
21 ส.ค. 2555

สภาพัฒน์เตือนสติแบงก์ชาติ‘ประสาร’ยันไม่ใช่ช่วงขาขึ้น
เลขาธิการ สศช.เสนอ ธปท.ใช้นโยบายดอกเบี้ยต่ำหนุนเศรษฐกิจไทยที่เพิ่งฟื้นตัวจากน้ำท่วม เศรษฐกิจสหรัฐยุโรป
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า แม้ว่า สศช.ประเมินว่าเศรษฐกิจปี 2555 จะขยายตัวที่ระดับ 5.56% และอัตราเงินเฟ้ออยู่ที่ 2.93.4% ลดลงจากประมาณการครั้งที่แล้ว แต่ยังเห็นว่า นโยบายการเงินจะต้องมีส่วนช่วยให้เศรษฐกิจขยายตัวอย่างแข็งแกร่ง
“การที่แบงก์ชาติคงอัตราดอกเบี้ยไว้ที่ 3% ผมก็เห็นว่าดีแล้วที่แบงก์ชาติรักษาระดับอัตราดอกเบี้ยระดับนี้ไว้ และไม่ควรขึ้นดอกเบี้ยทันที แม้ว่า สศช.คาดว่าเศรษฐกิจปีนี้จะขยายตัวที่ 6% แรงกดดันจากอัตราเงินเฟ้อลดลง เพราะไทยเพิ่งฟื้นตัวจากน้ำท่วม ในขณะที่เศรษฐกิจโลกยังไม่แน่นอน เช่น เศรษฐกิจสหรัฐและยุโรปที่มีปัญหาเรื้อรัง” นายอาคม กล่าว
นายอาคม ระบุว่า เศรษฐกิจยุโรปที่มีปัญหาตั้งแต่ปี 2552 แต่จนถึงขณะนี้วิกฤตยังยืดเยื้อ ขณะที่รัฐสภาเยอรมนีและฝรั่งเศสก็ยังตกลงไม่ได้ ว่าจะเข้าไปช่วยเหลือประเทศในยุโรปที่อ่อนแอหรือไม่ ส่วนเศรษฐกิจสหรัฐที่เผชิญปัญหาขาดดุลแฝดต่อเนื่องยาวนาน แต่เชื่อว่าก่อนเลือกตั้งสหรัฐเดือน พ.ย.นี้ รัฐบาลโอบามาจะมีมาตรการกระตุ้นเศรษฐกิจออกมา
สำหรับกรณีที่มีข้อเสนอให้ธนาคารแห่งประเทศไทย (ธปท.) เลิกใช้นโยบายการเงินที่กำหนดเป้าหมายอัตราเงินเฟ้อในการรักษาเสถียรภาพทางเศรษฐกิจนั้น นายอาคม กล่าวว่า เมื่อแบงก์ชาติยังไม่มีเครื่องมือใหม่ที่เหมาะสม ก็ควรใช้เครื่องมือที่มีอยู่เดิม แต่ต้องให้ความสำคัญในเรื่องความแม่นยำในการคำนวณตัวเลขอัตราเงินเฟ้อของกระทรวงพาณิชย์
“การใช้นโยบาย Inflation Targeting ดูแลนโยบายเสถียรภาพเศรษฐกิจ มีทั้งจุดแข็งและจุดอ่อน โดยเฉพาะการคำนวณอัตราเงินเฟ้อที่แบงก์ชาติต้องมีเครื่องตรวจวัดที่แม่นยำ” นายอาคม กล่าว
นายประสาร ไตรรัตน์วรกุล ผู้ว่าการ ธปท. กล่าวว่า แนวโน้มอัตราดอกเบี้ยในช่วงนี้ไม่น่าจะเป็นขาขึ้น อย่างที่ทาง สศช.แสดงความเป็นห่วง ไม่อยากให้คณะกรรมการนโยบายการเงิน (กนง.) ปรับขึ้นดอกเบี้ย เพราะคิดว่าในภาวะนี้ยังไม่น่ามีใครมองว่าดอกเบี้ยจะขึ้น จากปัจจุบันที่ดอกเบี้ยนโยบายอยู่ที่ 3% 
“ถามว่าดอกเบี้ยจะปรับขึ้นหรือไม่ เพราะทาง สศช.ไม่อยากปรับขึ้นเร็วนัก เพราะกังวลจะกระทบต่อการขยายตัวทางเศรษฐกิจนั้น ผมว่าเรื่องนี้ ไม่น่ามีใครมองทิศทางดอกเบี้ยขาขึ้นในช่วงนี้ เพราะทุกครั้งก็ถกกันเยอะ มีการมองปัจจัยระยะยาวประกอบอยู่แล้ว มองผลด้านการเติบโต เพราะกว่าดอกเบี้ยจะเห็นผลก็ใช้เวลา 6-7 ไตรมาส จึงไม่คิดว่าดอกเบี้ยจะเป็นขาขึ้น กนง.เองก็คงไม่มีใครสายตาสั้น” นายประสาร กล่าว
นายประสาร กล่าวว่า ข้อมูลตัวเลขการขยายตัวทางเศรษฐกิจ (จีดีพี) ที่ สศช. ประกาศออกมาในไตรมาส 2 ปีนี้ที่เติบโต 4.2% เมื่อเทียบกับระยะเดียวกันปีก่อน และคาดว่าจีดีพีปีนี้จะเติบโตได้ที่ระดับ 5.5-6% นั้น ถือว่าเป็นไปตามที่ ธปท.คาดการณ์ไว้ก่อนหน้านี้ และใกล้เคียงกับที่ ธปท.ประมาณไว้ที่ 6% และมีค่ากลางที่ 5.7%